  ИА «Удмуртия» 4-тӥ оштолэзе Ижкарын Калыкъёслэн эшъяськон юртазы Пичи Пурга ёрос литературалэсь Удмуртиын нуналъёссэ сӥё-дано усьтӥзы. Ужрадэ гожъясьёс, лыдӟетъюртъёслэн, лулчеберетъя йӧскалык огазеяськонъёслэн, бӧлякъёслэн ыстэм муртъёссы, йӧскалык ужпумъёсъя но лулчеберетъя удысэтъёслэн кивалтӥсьёссы, Пичи Пурга ёросысь кивалтӥсьёс но творчествоя коллективъёс пыриськизы. Ужрадын гожъясьёс но кылбурчиос асьсэлэсь ужъёссэс лыдӟизы, озьы ик куноос асьсэлы кельшымон ужъёсты быдэстӥзы. Со сяна, ёросысь коллективъёс, пиналъёс кырӟанъёсын шулдыртӥзы. Татьяна Москвина удмурт дэремъёссэ возьматӥз. Пичи Пурга ёрос литературалэсь нуналъёссэ усьтонэ трос калык люкаськиз Фото: vk.com (Национальная библиотека Удмуртской Республики) © unatlib.ru Пичи Пурга ёросысь потэм гожъясьёслэн творчествозы, соослэн удмурт литератураын интызы сярысь ивортон лэсьтӥз Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез, кылосбур тодосъя доктор Наталья Кондратьева. Ёросысь Тыло гуртэз быдэс элькунысь тужгес литературной гуртэн ниманы луоз. Отысь куать тодмо гожъясьёс потӥзы, витез со пӧлысь Россиысь Гожъясьёслэн огазеяськонзылэн ёзчиосыз. Семён Самсоновен кутскем сюрестӥ солэн матысь ӵыжы-выжыосыз но мынӥзы. Пичи Пурга ёросысь авторъёс пӧртэм арлыдъем лыдӟисьёслы гожъяло. Нылпиос нырысь ик тодматско Андрей Самсоновлэн, Владимир Самсоновлэн, Надежда Лопатиналэн ужъёсынызы. Быдэ вуымтэослы тунсыко луозы Владимир Голубевлэн Быдӟым ожлы но отысь батыръёслы сӥзем произведениосыз. Туала егитъёслэсь улонзэс Елена Миннигараева но Мария Векшина возьмато. Нош Кирилл Ломагинлэн но Александр Титовлэн сатира ӧрын гожтонъёссы туннэ но лэчытсэс ӧз ыштэ. Мария Векшина, Анастасия Шумилова но Елена Миннигараева ас ужъёссэс лыдӟизы Фото: vk.com (Владимир Исупов) © Кылбурез гажасьёслы тодмо луо Любовь Тихонова, Оксана Бисар, Семён Карпов, Владимира Возняков, Георгий Архипов, Виктор Ивашкин, Илья Пельтемов, Василий Михайлов но мукетъёсыз. Наталья Кондратьева пусйиз, ӵем дыръя ӵапак Пичи Пурга ёросысь гожъясьёс удмурт литератураын выль ӧръёс усьтӥзы шуыса. Пичи Пурга ёросысь гожъясьёс удмурт литератураез выль ӧръёсын узырмытӥзы. Кылсярысь, Семён Самсонов «Тугаськем бугор» но «Вужер» повестьёсыныз удмурт литературае документально-детективной жанрез пыртӥз. Жаляса верано, та ӧрез азинтӥсьёс ӧз на шеде Наталья Кондратьева, кылосбур тодосъя доктор«69 ар ортчыса, яке Кытчы кошко дэймонъёс» книгаеныз удмурт литературае выль ӧр пыртӥз Елена Миннигараева. Фэнтези повестьын туалаез но вашкала калык визь пӧлэстӥсько. Наталья Кондратьевалэн верамезъя, удмурт но ӟуч кылъёсты сураса гожъяськыны кутскем Богдан Анфиногеновлэн туннэ адӟем карисьёсыз но вань ни. Литератураез эскерисьёслэн верамзыя, со гожъяськон амал гинэ ӧвӧл, улон шоры аспӧртэм учкон луэ. Егит кылбурчилэн Анастасия Шумиловалэн ужъёсысьтыз автометаморфозаез адӟыны луэ, шуиз Наталья Кондратьева. Нош литератураез эскерись Вера Пантелеева солэсь кылбуран амалзэ «интеллектуальной вожвылъяськон» нимаз. 1990-тӥ аръёсы Никвлад Самсонов Пичи Пургаын «Пурга кизилиос» литература огазеяськон кылдытӥз. Со туала гожъясьёсты дасянын туж бадӟым инты басьтӥз, лыдъя Наталья Кондратьева. Ӵапак таланто егит адямиосын ялан ужан Пичи Пурга ёрослы удмурт литература удыслы кадръёсты будэтӥсь инты луыны юрттэ Наталья Кондратьева, кылосбур тодосъя докторУдмуртиысь лулчеберетъя министр Владимир Соловьёв вераз, Пичи Пурга ёрослэн лулчеберетъя луонлыкъёсыз туж умоесь шуыса. Таяз арын гинэ ми культурая ужъюртъёслы 2 миллион манет котыр федерал коньдон висъяськомы. Туннэ (4-тӥ оштолэзе – ред.) ӧри пумкылъян кутӥз, одӥгез устоез культура ужъюртлы сямен Пичи Пургаысь библиотечной системалы 100 сюрс манет премия висъяське Владимир Соловьёв, Удмуртиысь лулчеберетъя министрТодэ вайытом, муниципал кылдытэтъёслэсь литература аръёссэс Удмуртиын ортчытъяны кичӧлтон сётӥз элькунысь Йӧскалык лыдӟетъюрт. Валля но кылем аръёсы Алнаш но Можга ёросъёсысь гожъясьёслы сӥзем ужрадъёс ортчизы ни. Кызьы вераз лыдӟиськоннилэн кивалтӥсез Татьяна Тенсина, соослэн потэ, ӵектос улсын выль нимъёс мед усьтӥськозы, литературая премиос, буре ваён пулъёс мед кылдозы, лыдӟиськонниослы Удмуртиысь тодмо гожъясьёслэсь нимъёссэс мед сётозы шуыса. Алнаш ёросын, кылсярысь, литературая аллея кылдӥз, сое Алнаш ёросысь гожъясьёслы сӥзьыса мерттӥзы. Можга ёросын но Алнаш ёросын литературая турмаршрутъёс но кылдӥзы. Эшшо мар шумпоттэ, пиналъёс, кылбуръёсын видео гожтэм сяна, Удмуртиысь авторъёслэн произведениоссыя усто фильмъёс, мультфильмъёс кылдытӥзы. <…> Оглом вераны луэ, Удмуртиысь литература - туала но тунсыко, со азьланяз но улоз Татьяна Тенсина, Удмуртиысь Йӧскалык лыдӟетъюртлэн кивалтӥсезӴектос улсын ужрадъёс быдэс Удмуртиын ар ӵоже кыстӥськозы. Кылсярысь, 21-тӥ южтолэзе Пичи Пурга ёрос литературалэн огъя нуналэз ортчиз. Быдэс элькун понна ужрадъёс луозы на озьы ик, интернетын но соос луозы, собере милям одно ик кыӵе ке но литературной десантъёс но ортчозы Анна Семёнова, Удмуртиысь Йӧскалык лыдӟетъюртлэн кивалтӥсезлэн воштӥсезОзьы ик солэн верамезъя, муниципал кылдытэтъёслэсь Удмуртиын литературая нуналъёссэс ортчытон понна азьланяз вожвылъяськон луыны быгатоз. Котькуд ёрос аслэсьтыз гожъясьёссэ возьматон понна тунсыко ужрадъёс ӵектыны тыршоз. Туж трос мылкыд карисьёс ни, малы ке шуоно со ёрос Удмуртилэн литературая шоркарез шуыса нимаське милям та арлы. Малпаськомы, кыӵе ке но ӵошатскон луоз, кызьы ёрос дась та ужрадэз ас вылаз басьтыны, мар ӵошен асьмеос карыны быгатомы шуыса Анна Семёнова, Удмуртиысь Йӧскалык лыдӟетъюртлэн кивалтӥсезлэн воштӥсезТодэ вайытом, тулыспалэ Пичи Пурга черкогуртын «Пичи Пурга – Удмуртилэн литературая шоркарез» ужрад ортчиз, нош 21-тӥ южтолэзе Удмуртиысь Йӧскалык театрысь артистъёс Пичи Пургаысь гожъяськисьёслэсь ужъёссэс лыдӟизы. Ватсалом, Удмуртиысь егит кылбурчиос Андрей Дементьев нимо «Поэзия Победы» огъяросси конкурсэ пыриськыны быгато.  Тегъёс: Мерлык Лулчеберет Ижкар Литература Удмуртия ПичиПурга Йӧскалыклыдӟетъюрт  